เรื่องร้องเรียน: ปริมาณฝุ่น pm 2.5 เยอะ ไม่ปลอดภัยต่อสุขภาพ โดยเฉพาะเสี่ยงต่อโรคมะเร็งปอด อยากให้ท่านผู้ว่าฯ แจ้งให้หน่วยงานต่างๆ Work from home เพื่อหลีกเลี่ยงการออกมาสัมผัสฝุ่น
การดำเนินการของเจ้าหน้าที่: กรุงเทพมหานครโดยสำนักสิ่งแวดล้อมได้ประสานความร่วมมือกับหน่วยงานที่เกี่ยวข้องทั้งภายในและภายนอกดำเนินการแก้ไขปัญหาฝุ่นละออง PM2.5 ตามแผนปฏิบัติการแก้ไขปัญหาฝุ่นละออง PM2.5 ในพื้นที่กรุงเทพมหานคร ปี 2566 ภายใต้แผนปฏิบัติการขับเคลื่อนวาระแห่งชาติ “การแก้ไขปัญหามลพิษด้านฝุ่นละออง” อย่างต่อเนื่อง ซึ่งในช่วงวิกฤตฝุ่นละอองได้ประสานขอความร่วมมือให้ทุกหน่วยงานพิจารณามอบหมายให้ข้าราชการปฏิบัติงานในที่พัก (Work From Home) ตามความจำเป็น โดยให้คำนึงถึงการให้บริการประชาชนเป็นสำคัญ และขอความร่วมมือภาคเอกชนให้ปฏิบัติงานในที่พัก (Work From Home) นอกจากนี้ ยังเพิ่มความเข้มงวดการดำเนินมาตรการ เพื่อบรรเทาความรุนแรงของสถานการณ์ฝุ่นละออง PM2.5 และลดผลกระทบที่อาจเกิดขึ้นกับสุขภาพอนามัยของประชาชน เช่น เข้มงวดตรวจวัดตรวจจับรถยนต์ควันดำทุกประเภทร่วมกับหน่วยงานที่เกี่ยวข้องตามแผนที่กำหนด เข้มงวดตรวจตราควบคุมไม่ให้มีการเผาขยะหรือการเผาในที่โล่งทุกประเภท ประสานสถานีตำรวจท้องที่อำนวยการจราจรและกวดขันห้ามจอดรถในถนนสายหลักสายรองตลอดเวลา ควบคุมสถานประกอบกิจการในพื้นที่ไม่ให้ปล่อยมลพิษอากาศเกินค่ามาตรฐานที่กฎหมายกำหนด ขอความร่วมมือผู้ประกอบการงดกิจกรรมที่ก่อให้เกิดฝุ่นละอองจากการก่อสร้างทุกประเภท  ประชาสัมพันธ์ประชาชนให้บำรุงรักษาเครื่องยนต์ ใช้รถเท่าที่จำเป็น ไม่ขับ...ช่วยดับเครื่อง ประชาสัมพันธ์ให้ความรู้พร้อมแนะนำวิธีป้องกันสุขภาพอนามัยจากฝุ่นละออง PM2.5 และแจ้งเตือนประชาชนให้ติดตามสถานการณ์ฝุ่นละออง PM2.5 ผ่านช่องทางแอปพลิเคชันและเว็บไซต์ AIRBKK หากประชาชนพบเห็นแหล่งกำเนิดมลพิษสามารถแจ้งเบาะแสผ่านทางแอปพลิเคชัน Traffy Fondue ออกหน่วยบริการสาธารณสุขและหน่วยแพทย์เคลื่อนที่ เปิดคลินิกมลพิษทางอากาศเพื่อดูแลสุขภาพประชาชน ดำเนินการตามมาตรการลดฝุ่นละออง PM2.5  ในโรงเรียนอย่างเคร่งครัด และลดผลกระทบต่อสุขภาพของนักเรียนในโรงเรียน เป็นต้น
ความเห็นของผู้แจ้ง: แนวทางการแก้ไขดีมากค่ะ แต่รอดูวิธีปฏิบัติว่าจะทำได้มั้ย ถ้าทำได้จะดีมากเลยค่ะ
พื้นที่: แขวงทุ่งพญาไท เขตราชเทวี กรุงเทพมหานคร